રોજેરોજના પ્રસંગો અને જૂના રેકોર્ડ ભૂંસાયા પછી રોજ સવારે જ્યારે આ હોસ્ટ્સ જાગે છે, ત્યારે ક્યાંક એમના કોડમાં પણ કોઈ પરિવર્તન થઈ રહ્યૂં છે? શું એમને પોતાની પહેલા થયેલી હત્યા, કે બળાત્કાર, માથામાં કોઈએ મારેલી ગોળી કે એથીય વધુ ઘૃણાસ્પદ બનાવો યાદ રહી શકે? જો યાદ રહી શકે તો શું થાય? જો તેમને ખબર હોય કે એ મરી જશે તો ફરી જીવતા થઈ શકે છે, પણ માણસોમાં એ ક્ષમતા નથી તો? આ રોબોટ્સ થોડેઘણે અંશે પોતાની જાતને, અને પોતાના પાત્રને જરૂરિયાત અને મહેમાનોને યોગ્ય પ્રતિભાવ આપવા અનુભવ મુજબ સુધારો કરી શકે એવી વ્યવસ્થા એમના કોડમાં છે, પણ શું એ કોઈ નબળી કડી છે? શું રોબોટ્સ માણસોની સામે, માણસોની પોતાના મનોરંજન માટે તેમનો ઉપયોગ કરવાની વ્યવસ્થા સામે બળવો પોકારી શકે? જો એ માણસોની ભીડમાં ભળી જાય તો તેમને અલગ પાડવા મુશ્કેલ છે, એ મરે તો ફરી જીવતા થઈ શકે છે, આ અને આવા અનેક જોખમોનો સામનો કરવા આ પાર્ક તૈયાર છે?